《佛说贫穷老公经》~若有诵斯经者，当见贤劫千佛。《佛说贫穷老公经》
宋沙门慧简译
闻如是。一时佛在舍卫国祇树给孤独园。与千二百五十沙门俱。菩萨万人。尔时天龙鬼神无央数大众共会恭敬围绕。闻佛说法无不欢喜。
时有一贫穷老公。年二百岁。眉生秀毛。耳出于头。齿如齐贝。手过于膝。貌而视之似如有相。而贫穷辛苦衣不盖形。五体裸露腹恒饥虚。行步才动示有气息。闻佛在世心独欢喜。昼夜发愿由来十年今始得果。
扶杖而来求欲见佛。释梵侍门敕不通之。老公因大唤曰。我生世不幸。贫穷辛苦饥饿寒冻。求死不得活无所赖。我闻世尊仁慈普逮。万物蒙赖莫不受恩。心独欢喜昼夜发愿。由来十年今始得果。是以远来乞一特见求离众苦。而卿断我。既违我愿又乖圣意。岂宜尔乎。
佛已知之。顾语阿难。汝宁见耆年长寿有相老公而罗罪未毕者乎。阿难长跪叉手白佛言。安有福耆寿而有罗罪。罗罪之人岂得有相。生所未见今在何许。佛言。近在门外释梵断之。可呼使前。于是老公匍匐肘进。
见佛悲喜涕泪交流。为佛作礼长跪叉手白佛言。我生世不幸。贫穷辛苦饥饿寒冻。求死不得活无所赖。我闻世尊仁慈普逮。万物蒙赖莫不受恩。心独欢喜昼夜发心愿一奉颜。由来十年今始得果。向在门外久不得前。计欲还去气力不堪进退无